is is is is is is is is is is is is is is is is is is is en is en sv is is pt is vi is is is is es is is is hbs_lat de de is en is pt is vi is pt is is is vi is is is is is is ast is cs ceb is sv is sv is is is pt is is is hbs_lat pt pt vi is is is is es is en is is is is is is is is is is is is is en is da is es
Landsbankinn hefur lengi haft hug á að koma miðlægri starfsemi undir eitt þak, enda eru núverandi húsakynni í miðborg Reykjavíkur óhentug og óhagkvæm. Höfuðstöðvar bankans í Kvosinni eru nú í 13 húsum en aðeins fjögur þeirra eru í eigu bankans. Stór hluti þessa húsnæðis nýtist afar illa. Auk þessa rekur bankinn miðlæga starfsemi í Borgartúni og Álfabakka og er með geymslur og aðra starfsemi á þremur stöðum til viðbótar.
Markmiðið með flutningum í nýtt hús er að ná fram hagræðingu, auka skilvirkni og mæta kröfum um breytt vinnulag í fjármálaþjónustu.
Minna húsnæði en áður var gert ráð fyrir
Brýnt er að finna lausn á húsnæðismálum bankans því talið er að árlegur sparnaður við að flytja í nýtt hús nemi um 500 milljónum króna á ári.
Starfsemi Landsbankans í húsunum sem sjást á myndinni hér fyrir ofan mun færast undir eitt þak í nýju húsi. Einnig verður hægt að loka einni geymslu bankans á höfuðborgarsvæðinu en bankinn verður þar áfram með eina geymslu.
Ýmsir kostir í húsnæðismálum skoðaðir
Landsbankinn keypti árið 2014 lóð við Austurhöfn í Reykjavík með það í huga að þar risi nýtt hús fyrir höfuðstöðvar bankans. Í kjölfar gagnrýni var áformum um hönnunarsamkeppni frestað sumarið 2015 og ákveðið að fara yfir fram komin sjónarmið.
Undanfarið hefur bankinn skoðað ýmsa kosti í húsnæðismálum í samvinnu við ráðgjafarfyrirtækið KPMG. Þeir þættir sem horft var til í mati KPMG á mismunandi staðarvalkostum voru hagkvæmni, verðgildi hússins til framtíðar, samgöngur, staðsetning, skipulagsmál, sveigjanleiki húsnæðis og þjónusta og mannlíf í nágrenninu. Fjölbreytt starfsemi bankans gerir það að verkum að bankinn telur þörf á að vera með starfsemi sína miðsvæðis á höfuðborgarsvæðinu. Meðal kosta sem voru sérstaklega skoðaðir voru lóðir í grennd við Borgartún, Kringlu og Smáralind. Niðurstaðan var að Austurhöfn er ákjósanlegasti kosturinn þegar tekið er tillit til allra ofangreindra atriða.
Verðmætustu hlutar hússins á neðri hæðum seldir eða leigðir út
Lóðarverðmæti í Austurhöfn er mikið en það á fyrst og fremst við um þann hluta byggingarinnar sem er ætlaður fyrir aðra þjónustu og verslun á neðri hæðum hússins. Byggingaréttur á lóðinni er 16.500 m2, þar af 2.000 m2 í kjallara. Bankinn ætlar að nýta 10.000 m2, eða um 60% hússins, en selja eða leigja frá sér 6.500 m2, þ.m.t. verðmætustu hluta hússins á neðri hæðum. Starfsemi bankans verður einkum á efri hæðum hússins en samkvæmt mati sem fasteignasala gerði fyrir bankann er fermetraverð á efri hæðunum sambærilegt við fermetraverð í skrifstofuhúsnæði á öðrum góðum stöðum á höfuðborgarsvæðinu. Byggingin býður upp á að efri hæðirnar verði hannaðar að þörfum Landsbankans og styðji við breytt vinnulag og verkefnamiðaða vinnuaðstöðu. Húsnæðið verður hannað með það í huga að hægt verði að aðlaga það að breytingum á starfsemi bankans.
Lóðin er tilbúin og engin óvissa um skipulagsmál
Lóðin við Austurhöfn er tilbúin til framkvæmda og engin óvissa er um skipulagsmál á svæðinu.
Samkvæmt mati Mannvits verkfræðistofu er kostnaður við að reisa 16.500 m2 hús tæpir 9 milljarðar króna, að lóðarverði meðtöldu. Að teknu tilliti til þess að bankinn mun selja og/eða leigja 6.500 m2 er gert ráð fyrir að kostnaður bankans við þann hluta hússins sem hann mun nýta verði um 5,5 milljarðar króna. Á móti kæmi söluverðmæti þeirra fasteigna sem bankinn getur selt við flutningana.
Bankinn mun leggja mikla áherslu á að kostnaður fari ekki fram úr áætlunum og mun leita aðstoðar ytri aðila við að stýra framkvæmdum.
Stefna um sölu eigna
Fyrirtæki í eigu bankans
Fyrirtæki í eigu bankans
Hafðu samband - 410 4000 - info@landsbankinn.is
Þjónustuverið er opið virka daga 9-17. Afgreiðslutími útibúa. Hraðbankar.
Opið virka daga 9-17
Útibú og afgreiðslur Hraðbankar Vextir Verðskrá
Landsbankinn hf. Austurstræti 11, 155 Reykjavík, Kt. 471008-0280Swift: NBIIISRE